Ղազախստանում են տեղակայվել ՀԱՊԿ-ի ուժեր. Ղազախներին մտահոգում է ԽՍՀՄ կառուցվածքով նոր միություն կազմելու հնարավորությունը
Ղազախստանի ընդդիմության առաջնորդի դերով հանդես եկող Մուխթար Աբլյազովն ուրբաթ օրն ասել է, թե Արևմուտքի կողմից չեզոքության դեպքում Ռուսաստանը Ղազախստանին ծնկի կբերի որպես վերականգնված Խորհրդային Միության մի մասնիկ: 
Ռուս դեսանտայիններ են տեղակայվել Ղազախստանում՝ որպես խաղաղապահ ուժերի մաս, որը ներառում է նախկին խորհրդային չորս այլ հանրապետությունների զորքեր: Այս մասին հայտարարել է Հավաքական անվտանգության պայմանագրի կազմակերպության (ՀԱՊԿ) քարտուղարությունը: Ըստ Ռոյթերսի, ՀԱՊԿ-ի քարտուղարությունը նշել է, որ խաղաղապահների հիմնական խնդիրները լինելու են պետական և ռազմական կարևոր հաստատությունների պաշտպանությունը և Ղազախստանում իրավապահ ուժերին աջակցությունը: ՌԻԱ գործակալությանը հայտնի է դարձել, որ խաղաղապահ ուժերի ընդհանուր թիվը կկազմի մոտ 2500 մարդ և անհրաժեշտության դեպքում կարող է համալրվել։ Սպասվում է, որ այն կլինի կարճատեւ առաքելություն, որը կտեւի «մի քանի օրից մինչեւ մի քանի շաբաթ»: Հիշեցնենք, որ Ղազախստանում համատարած բողոքի ցույցեր ու ոստիկանության հետ բախումներ սկսվեցին այստեղ վառելանյութի գների աճի պատճառով: Երկրի նախագահ Կասիմ-Ժոմարտ Տոկաևը, ասել է, որ օգնության խնդրանքով ինքն է դիմել Մոսկվայի կողմից ղեկավարվող նախկին խորհրդային պետությունների ռազմական դաշինքին: Անկարգությունների համար նա մեղադրել է ‘’օտարերկրյա մարզումներ անցած ահաբեկիչներին’’: Մոսկվան հայտարարել է, որ խորհրդակցելու է Ղազախստանի և դաշնակից երկրների ղեկավարների հետ` ղազախական «հակաահաբեկչական գործողություններին» աջակցելու շուրջ: Մոսկվան կրկնել է Տոկաևի պնդումը, որ ապստամբությունը ոգեշնչված է դրսից: Ո՛չ Ղազախստանը, ո՛չ էլ Ռուսաստանը դա հաստատող ապացույցներ չեն ներկայացրել։ Ղազախստանի ընդդիմության առաջնորդի դերով հանդես եկող Մուխթար Աբլյազովն ուրբաթ օրը հորդորել է Արևմուտքին ներգրավվել կենտրոնասիական այս հանրապետությունում տեղի ունեցող իրադարձություններում, հայտարարելով, որ հակառակ դեպքում Ռուսաստանը Ղազախստանին ծնկի կբերի որպես վերականգնված Խորհրդային Միության մի մասնիկ: «Եթե ոչ, ապա Ղազախստանը կվերածվի Բելառուսի, և Ռուսաստանի նախագահ Պուտինը մեթոդաբար կպարտադրի Խորհրդային Միության կառուցվածքով մի ընդհանուր պետություն կառուցելու իր ծրագիրը», - Փարիզից ասել է Աբլյազովը: Խարդախության և յուրացումների մեջ Ղազախստանում մեղադրվող բանկի նախկին կառավարիչ Աբլյազովը, որը քաղաքական ապաստան է գտել Ֆրանսիայում, ասում է, թե իր դեմ հարուցված բոլոր մեղադրանքները շինծու են եւ ունեն քաղաքական դրդապատճառներ։ Նա հայտարարել է, որ պատրաստ է բողոքի ակցիաների ուժգնացման դեպքում վերադառնալ Ղազախստան եւ կազմել ժամանակավոր կառավարություն: